钦定古今图书集成/方舆汇编/职方典/第1440卷 > 《南山寺》杨必祯
## 钦定古今图书集成/方舆汇编/职方典/第1440卷 > 《南山寺》杨必祯

“俗吏无佳况，登临即是荣。敢羞案牍累，暂理幽岩情。”
布地秧针色，穿楼蝙蝠声。兴吟真不浅，终愧此山名。

二

颇厌称觥事，抛闲到此间。探奇云卷卷，览古石斑斑。
官法山中减，物论世外闲。《隶台》容一醉，斜日带红颜。

三

“托迹怀城里，今朝已一周。”衡文经两度，胜地且重游。
掞藻辉岩谷，搴芳到石丘。登临再四望，苍霭满平畴。

四

欹枕绝岩胜，山僧频劝回。姑依楼角火，共借佛前杯。
静夜欢闻鼓，深山隐听雷。佳思应久就，无待雨声催。